Offentliggørelse af en meddelelse om godkendelse af en standardændring af produktspecifikationen for en betegnelse i vinsektoren i henhold til artikel 17, stk. 2 og 3, i Kommissionens delegerede forordning (EU) 2019/33

(2022/C 410/11)

Denne meddelelse offentliggøres i overensstemmelse med artikel 17, stk. 5, i Kommissionens delegerede forordning (EU) 2019/33 (1).

MEDDELELSE OM GODKENDELSE AF EN STANDARDÆNDRING

»Segarcea«

PDO-RO-A1214-AM01

Meddelelsesdato: 1. august 2022

BESKRIVELSE AF OG BEGRUNDELSE FOR DEN GODKENDTE ÆNDRING

1. Indførelse af nye druesorter som primære sorter til vinfremstilling

Produktspecifikationen er blevet ændret, så den omfatter druesorterne Fetească regală og Touriga nacional til fremstilling af henholdsvis hvidvin og rødvin.

Indførelsen af sorten Fetească regală, som er en gammel rumænsk sort, der dyrkes i vid udstrækning i Rumænien, har øget mulighederne for at udnytte de særlige kendetegn ved området med den beskyttede oprindelsesbetegnelse Segarcea i form af kvalitetsvine, hvilket har forbedret oprindelsesbetegnelsens omdømme ved at diversificere udvalget af sorter og udtrykke de værdsatte nationale sorters aromatiske kompleksitet.

I Segarcea-området har sorten god tilpasningsevne og udvikling med henblik på at opnå kvalitet, med akkumulering af aromaer og sukker. Sorten har potentiale til at producere fine vine, der er lyse, klare og accentuerede i strågul farve med grønlige nuancer, med en duft af vinblomster og en god syrlighed som følge af det dalområde, hvor den dyrkes.

Sorten Touriga nacional har en god tilpasningsevne i den beskyttede oprindelsesbetegnelse Segarcea og bevarer sortens særlige karakteristika, som også påvirkes af jordbundens struktur, de hydrologiske forhold og det særlige klima. Den har frugtagtige noter, er lys rød, alkoholrig og rig i ekstrakt, med en afbalanceret akkumulering af sukker på grund af vindyrkningsjorden, som har et højt indhold af calciumcarbonat og jernoxider, og dens placering på blide skråninger, der er eksponeret relativt sydvendt, og som fremmer akkumuleringen af sukker og anthocyaniner, med et højt mineralindhold.

En diversificering af sorterne ved at indføre disse vil bidrage til at udvide produktporteføljen, idet der kan fremstilles vine af sorter med et nationalt/internationalt ry ved at udnytte deres aromatiske kompleksitet.

Kapitel IV og XI i produktspecifikationen og punkt 7 i enhedsdokumentet ændres.

2. Ændring af vinudbyttet (forhøjelse)

Det opnåede udbytte af druer og vin ændres i opadgående retning.

Ændringen i vinproduktiviteten er nødvendig for området med den beskyttede oprindelsesbetegnelse Segarcea som følge af de produktionsfremskridt, der er opnået i de senere år, en stigning i produktionen af druer, som høstes ved fuld modenhed, og en senere høst, der skyldes ændringer i de nye vinmarkstrukturer, samt den biotiske faktor (klonstruktur og grundstamme) og den ønologiske faktor (brug af nye vinfremstillingsteknologier).

Fra 2004, selv før programmerne for omlægning/omstrukturering af vinmarker, blev vinmarker, der gav et vist høstniveau med en forholdsvis lav plantetæthed, erstattet. Mens de ryddede vinmarker tidligere havde en beplantningstæthed på mellem 2 800 og 3 200 planter pr. hektar, har nyetablerede plantager en beplantningstæthed på over 4 545 planter pr. hektar, og der er væsentlige stigninger i tætheden på unge vinmarker sammenlignet med tætheden på tidligere plantager, hvilket også har ført til væsentlige stigninger i drueproduktionen.

De nyligt indførte sorter udnytter områdets potentiale, og de nye kloner af gamle sorter har større kapacitet til at udnytte jordens kompleks af mineraler og næringsstoffer samt områdets ønoklimatiske forhold.

De ændringer, der skyldes ønologiske faktorer, skyldes nyt vinfremstillingsudstyr og anvendelse af nye tekniske løsninger inden for vinfremstillingsmaterialer. Af det nye udstyr, der har bidraget væsentligt til at øge vinudbyttet uden at forringe kvaliteten, vil vi fremhæve de pneumatiske presser, som har gjort det muligt at øge vinudbyttet med mere end 15 % (for ikkepresset most). Automatiserede beholdere og gæringstanke ved kontrolleret temperatur har også gjort det muligt at øge vinudbyttet betydeligt og samtidig øge vinenes kvalitet, navnlig ved at bevare og i nogle tilfælde øge vinenes aromatiske profil.

Kapitel V og VII i produktspecifikationen og punkt 7 i enhedsdokumentet ændres.

ENHEDSDOKUMENT

1. Produktets betegnelse(r)

Segarcea

2. Type geografisk betegnelse

BOB — Beskyttet oprindelsesbetegnelse

3. Kategorier af vinavlsprodukter

1. Vin

4. Beskrivelse af vinen/vinene

1. Hvidvine

KORTFATTET TEKSTBESKRIVELSE

Vinene er energiske, strågule med grønlige nuancer, med intense aromaer af friskblomstrende akacieblomster. Modning i tanke på bærmen kombineret med en lang gæring resulterer i noter af græs og hyldeblomst, eksotiske frugter og ferskner (både i duften og i smagen).

Smagen er domineret af friskhed, sprødhed, citrusagtig syrlighed, blomsternoter, frugtagtighed, citrusagtig syrlighed over gennemsnittet og en lang eftersmag, en fast struktur af frugt, smør, varm brioche, citrusfrugter og nyristede hasselnødder.

De typiske aromatiske vine (tørre/halvtørre) har en rosenagtig bouquet, sødt frugtkød, hvide blomster, typiske aromaer af muscat, en kølig smag, syrlighed, livlighed og en fyldig struktur.

Generelle analytiske kendetegn Maksimalt totalt alkoholindhold (i % vol.) 15,00 Minimalt virkeligt alkoholindhold (i % vol.) 11,00 Minimalt totalt syreindhold 4,0 i meq/l Maksimalt indhold af flygtige syrer (i meq/l) 18 Maksimalt totalt svovldioxidindhold (i mg/l) 200

2. Rødvine

KORTFATTET TEKSTBESKRIVELSE

Farven er purpurrød, mørk rubinrød, rubinrød med lilla nuancer: intens og let granatrød, teglrød, selv når den modnes over en kort periode. Vinfremstillingsprocesserne giver mulighed for større ekstraktion af farve og tanniner samt fine duft- og smagsaromaer af træ og vanilje, med en duft domineret af frugt (kirsebær, hindbær, jordbær) og krydderier. Smagen har en balance mellem frugtagtige noter og lakridsnoter, små antydninger af ristet træ, velintegrerede afrundede tanniner, fyldig med en dominerende aroma af skovfrugter, syltetøj, aromatiske urter, træagtige aromaer og vanilje (fadvin).

Generelle analytiske kendetegn Maksimalt totalt alkoholindhold (i % vol.) 15,00 Minimalt virkeligt alkoholindhold (i % vol.) 11,00 Minimalt totalt syreindhold 4,0 i meq/l Maksimalt indhold af flygtige syrer (i meq/l) 20 Maksimalt totalt svovldioxidindhold (i mg/l) 150

3. Rosévine

KORTFATTET TEKSTBESKRIVELSE

Vine, der modnes på bærmen med bâtonnage, har en frisk, frugtagtig karakter (solbær, surkirsebær, hvide kirsebær) og er kølige. Aromaerne er intense, af røde skovfrugter, syltetøj og hindbær, og de er afrundede og afbalancerede med frisk syrlighed.

Farven er intens laksefarvet, med aromaer af hvide kirsebær, rosenblade, grøn peber, honning og vilde jordbær, med en frisk og intens frugtagtig smag, en sprød syrlighed og en intens eftersmag.

Generelle analytiske kendetegn Maksimalt totalt alkoholindhold (i % vol.) 15,00 Minimalt virkeligt alkoholindhold (i % vol.) 11,00 Minimalt totalt syreindhold 4,0 gram pr. liter udtrykt i vinsyre Maksimalt indhold af flygtige syrer (i meq/l) 18 Maksimalt totalt svovldioxidindhold (i mg/l) 200

5. Vinfremstillingsmetoder

5.1. Væsentlige ønologiske fremgangsmåder

1. Vinfremstillingsmetoder Relevant restriktion vedrørende vinfremstillingen Tilsætning er forbudt ved fremstilling af vine med den kontrollerede oprindelsesbetegnelse Segarcea Forøgelse af det naturlige alkoholindhold udtrykt i volumen i druemost, delvis gæret druemost eller vin i gæring er forbudt

2. Dyrkningsmetoder Dyrkningsmetoder — Den mindste acceptable tæthed er: 3 000 planter pr. hektar. — I nyetablerede plantager vil tætheden være på mindst 4 132 planter pr. hektar. — Dyrkningssystemet er ikke beskyttet eller delvis beskyttet. Guyot-metoden anbefales til beskæring på stammen, med unilaterale eller bilaterale kordonbeskæringer og ranker, der erstattes med jævne mellemrum. — Skæresystemet er langt eller blandet med en maksimal frugttæthed på 9-15 klaser/m2.

5.2. Maksimale udbytter

1. Fetească alba, Fetească regală, Riesling Italian, Riesling de Rhin, Sauvignon, Viognier, Pinot gris, Chardonnay 14 000 kilogram druer pr. hektar

2. Tămâioasă românească, Tămâioasă roză 14 000 kilogram druer pr. hektar

3. Pinot noir, Merlot, Syrah, Fetească neagră, Marcelan, Negru de Drăgășani, Touriga nacional, Cabernet Franc, Cabernet Sauvignon 12 000 kilogram druer pr. hektar

4. Fetească alba, Fetească regală, Riesling Italian, Riesling de Rhin, Sauvignon, Viognier, Pinot gris, Chardonnay 112 hektoliter pr. hektar

5. Tămâioasă românească, Tămâioasă roză 112 hektoliter pr. hektar

6. Pinot noir, Merlot, Syrah, Fetească neagră, Marcelan, Negru de Drăgășani, Touriga nacional, Cabernet Franc, Cabernet Sauvignon 96 hektoliter pr. hektar

6. Afgrænset geografisk område

Dolj amt:

— Byen Segarcea

— Kommunen Lipovu — landsbyerne Lipovu, Lipovu de Sus

— Kommunen Cerat — landsbyerne Cerat, Malaica

7. Druesort(er)

Cabernet Franc N

Cabernet Sauvignon N — Petit Vidure og Burdeos tinto

Chardonnay B –– Gentil blanc, Pinot blanc Chardonnay

Fetească albă B — Păsărească albă, Poama fetei, Mädchentraube, Leanyka og Leanka

Fetească neagră N — Schwarze Mädchentraube, Poama fetei neagră, Păsărească neagră og Coada rândunicii

Fetească regală B — Königliche Mädchentraube, Königsast, Kiralyleanka, Dănășană og Galbenă de Ardeal

Marcelan N

Merlot N — Bigney rouge

Negru de Drăgăşani N

Pinot Gris G — Affumé, Grau Burgunder, Grauburgunder, Grauer Mönch, Pinot cendré, Pinot Grigio og Ruländer

Pinot Noir N — Blauer Spätburgunder, Burgund mic, Burgunder roter og Klăvner Morillon Noir

Riesling du Rhin B –– Weisser Riesling og White Riesling

Riesling italian B –– Olasz Riesling, Olaszriesling og Welschriesling

Sauvignon B — Sauvignon verde

Syrah N –– Shiraz og Petit Syrah

Touriga Nacional R

Tămâioasă românească B — Rumänische Weihrauchtraube og Tamianka

Tămâioasă roză R — Muscat rouge de Frontignan

Viognier B — Petit Vionnier, Viogne, Galopine og Vugava bijela

8. Tilknytning til det geografiske område

8.1. Tilknytning til det afgrænsede område

Vindyrkningscentret i Segarcea er en del af vindyrkningsområdet Dealurile Munteniei şi Olteniei (bakkerne i Oltenia og Muntenia). Det ligger på den rumænske slette, 29 km syd for byen Craiova, i en højde på 145 m. Segarcea ligger på 44°10' nordlig breddegrad og på 23°72' østlig meridian.

Segarcea ligger i den centrale del af Oltenia-sletten i landområdet mellem floderne Jiu (mod øst) og Desnăţui (mod vest) og er en del af Câmpia Desnăţuiului (Desnăţui-sletten). Dette landområde mellem floderne kaldes Câmpia Segarcei (Segarcea-sletten). Sammen med Câmpia Băileştiului (Băileşti-sletten) danner det Desnăţui-sletten.

Segarcea-sletten mangler vindbetingede former for relief. Det omfatter sletten ved forbjergene ved Sălcuţa og Donau-flodens terrasser, hvoraf fem (ud af i alt otte) fortsætter øst for Desnăţui-floden.

De arealer, der er beplantet med vinstokke tilhørende vindyrkningscentret Segarcea, ligger i den sydlige ende af Sălcuţa-sletten og på den overvejende sydvendte skråning, der forbinder den tredje Donauterrasse med den højtliggende Sălcuţa-slette. Dette område ligger mellem de hypsometriske kurver i 100 m og 150 m højde. Det er faktisk her, at de mest højtliggende punkter i området ligger: Dealul Viilor i 151,7 m og Dealul Robului i 150,3 m højde. Følgende jordbundstyper findes i vindyrkningscentret i Segarcea: typiske cambisole chernozem-jordtyper, eroderede cambisole chernozem-jordtyper og eroderede jordtyper (på skråningerne).

Med hensyn til geologi og litologi stammer Oltenia-sletten fra slutningen af pliocæntiden, hvis der tages hensyn til dannelsen af det første tørre land, men den stammer fra kvartærtiden, hvis man tager hensyn til den formning, som den efterfølgende har været udsat for.

For så vidt angår det litologiske materiale består det for det meste af løsssedimenter, lerholdige sedimenter fra den pleistocæne tidsalder og sandblandet lerjord med et højt karbonatindhold. Dette materiale af alluvial og diluvial oprindelse blev aflejret i kvartærtiden, i mellemistiden. Disse aflejringer udgør et 8-15 cm tykt lag, der dækker ældre aflejringer af sandblandede lerjordsaflejringer eller sandholdige eller sand- og mergelholdige aflejringer fra slutningen af pliocæntiden.

I dette område er der zoner med markante diluviale processer. Diluviale aflejringer er forbundet med bevægelse af visse allerede eksisterende aflejringer fra den pleistocæne tidsalder som følge af vand, der flyder diffust i form af et vanddække forårsaget af regn og snesmeltning og som følge af gravitation (jordfald, jordskred). På visse overflader dækker diluviale sedimenter helt dalene uden lineær afvanding i længderetningen, med skråninger, der er lette at stabilisere og anvende til landbrug.

Klimaet er tempereret-kontinentalt med svag middelhavspåvirkning som følge af hyppige vestlige og sydvestlige luftmasser og ikke mindst sydlige tropiske og østeuropæiske luftmasser.

Den flerårige gennemsnitstemperatur er 11,6 °C. Den varmeste måneds gennemsnitstemperatur er 24,1 °C med udsving mellem 22,7 °C og 26,8 °C.

Summen af den årlige nedbør er 565 mm (gennemsnittet for fem år), heraf 281 mm i vækstperioden.

Dyrkning af vinstokke og vinfremstilling har været dokumenteret skriftligt siden 1557 i et dokument, hvor Pătraşcu cel Bun (Pătraşcu den Gode), far til Mihai Viteazul (Mihai den Modige), gav »Segarceas jord til sin datter Maria« som medgift. På det tidspunkt var vinstokkene og vinene fra Segarcea velkendte. Vindyrkningscentret i Segarcea blev sammen med 27 andre vindyrkningscentre i Rumænien anerkendt som godkendt til at fremstille vine med kontrolleret oprindelsesbetegnelse ved ministerrådets dekret af 25. maj 1929.

8.2. Årsagssammenhæng

De nye sorter og de nye dyrknings- og vinfremstillingsteknologier betyder, at den beskyttede oprindelsesbetegnelse Segarcea er meget velanset i dag.

Mængden af solskin, den omgivende temperatur og nedbørsmængden er væsentlige klimatiske egenskaber for et vindyrkningsområde, som har afgørende indflydelse på vinens biologiske, fysiologiske og biokemiske processer og påvirker kvaliteten og den typiske karakter af de vine, der fremstilles i Segarcea.

Størstedelen af vindyrkningsjorden har et højt indhold af calciumcarbonat og er rig på jernoxider, hvilket giver de rødvine, der fremstilles her, en klar rød farve og gør dem meget bløde med en markant personlighed. De vine, der fremstilles her, er egnede til lagring.

Vinplantager er generelt eksponeret mod syd, sydvest eller sydøst, da de fleste af dem ligger på forholdsvis jævne skråninger og på plateauer. Den store mængde solskin, de rige heliotermiske ressourcer og den reducerede nedbør er en vigtig faktor for vinens kvalitet (intense aromaer af rød frugt, robusthed, friskhed).

Kombinationen af jordbunds- og klimaforhold fremmer produktionen af vin med områdets typiske karakteristika med intense frugtagtige noter og høj lagringskapacitet. Produktionen af druer fra vitis vinifera podet på grundstammer, der er omhyggeligt placeret i overensstemmelse med arealets beskaffenhed, kan give kvalitetsvine.

Hvidvinsdruerne høstes mekanisk og opbevares i pellikulær udblødning ved en temperatur på mellem 8 °C og 10 °C og med langsom gæring i tanke af rustfrit stål med en kontrolleret temperatur på 15-18 °C, og med modning på bærmen, generelt i perioder på henholdsvis 3-5 måneder og 21-30 dage.

Vinene udvikler en strågul farve med grønlige nuancer, med intense aromaer af friskblomstrede hvide akacieblomster. Modning i tanke på bærmen kombineret med en lang gæring resulterer i noter af græs og hyldeblomst, eksotiske frugter og ferskner (både i duften og i smagen).

Smagen er domineret af friskhed, sprødhed, citrusagtig syrlighed, balance mellem blomster- eller frugtagtige noter, citrusagtig syrlighed over gennemsnittet og en lang eftersmag, en fast struktur af frugt og smør, varm brioche, hvide frugter, citrusfrugter og nyristede hasselnødder.

De typiske aromatiske vine (druer, der høstes manuelt) fremstilles for det meste i tørre og halvtørre varianter. Den komplekse bouquet spænder fra rosenagtig til sødt frugtkød fra hvide blomster til de klassiske aromaer af muscat. De er livlige og har en fyldig struktur på grund af den specifikke syrlighed.

Ved fremstilling af rød- og rosévine bliver druerne plukket mekanisk. Der anvendes traditionelle vinfremstillingsprocesser for at opnå mere farve og flere tanniner. Vinene modnes i gennemsnit 6-8 måneder i egetræsfade for at integrere de aromaer, der fremkommer ved kontakt med træet. Der udvikles en duft domineret af frugt (kirsebær, hindbær, jordbær) og krydderier både i duft- og smagsmæssig henseende. I smagen har vinene en balance mellem frugtagtige noter og lakridsnoter med små antydninger af ristet træ og velintegrerede afrundede tanniner. Vinene er fyldige med noter af skovfrugter, aromatiske urter, træ og vanilje i den fadlagrede vin.

Den mekaniserede høst af druerne med udblødning i kar med remontage, med styring af gæringstemperaturer og antallet af remontager, har til formål at frembringe frugtagtige vine med færre tanniner. Modning finder hovedsagelig sted i tanke af rustfrit stål og delvis i egetræsfade i en gennemsnitlig periode på mellem seks og otte måneder. Det brede spektrum af aromaer, der skyldes en lang udblødning på ca. otte uger og 8-18 måneders modning på egetræsfade, spænder fra syltetøj til friske skovfrugter og vanilje.

8.3. Produktoplysninger

Hvidvinene er strågule (grønlige) med intense aromaer af akacieblomster, med noter af græs og hyldebær fra lang gæring, eksotiske frugter og ferskner. Smagen er frisk med citrusagtig syrlighed, blomster (akacie), honning, velmodne frugter, citrusagtig syrlighed over gennemsnittet og en lang eftersmag, en fast struktur af frugt og smør, varm brioche, citrusfrugter og nyristede hasselnødder.

De typiske aromatiske vine har en kompleks bouquet (rose, sødt frugtkød) og de klassiske aromaer af muscat, med livlighed og en fyldig struktur på grund af dens specifikke syrlighed.

Rødvinene har en duft domineret af røde frugter (kirsebær, hindbær, jordbær) og krydderier, med en balance mellem noter af frugt og lakrids, integrerede og moderate afrundede tanniner. Vinene er fyldige med noter af skovfrugter, aromatiske urter, træ og vanilje i den fadlagrede vin.

Det brede spektrum af aromaer, der skyldes en lang udblødning på ca. otte uger og 8-18 måneders modning på egetræsfade, spænder fra syltetøj til friske skovfrugter og vanilje.

9. Andre vigtige betingelser (emballering, mærkning og andre krav)

Betingelser for markedsføring

Retlig ramme:

National lovgivning

Type supplerende betingelse:

Supplerende bestemmelser om mærkning

Beskrivelse af betingelsen:

Den beskyttede oprindelsesbetegnelse Segarcea kan, afhængigt af producenternes interesser, suppleres med et af følgende navne på individuelle vinbrug: DEALU ROBULUI, PIETRICEAUA, GRĂDINA POPEŞTI, DEALU VIILOR, MALAICA, PLAIU VIILOR, LA CARIERĂ, LA TUFAN eller DEALU LIPOVULUI.

Link til produktspecifikationen

https://www.onvpv.ro/sites/default/files/caiet_sarcini_doc_segarcea_modif_standard_cf_cerere_2020_no_track_changes_final.pdf.

(1) EUT L 9 af 11.1.2019, s. 2.